En køretur endte voldsomt dramatisk for en 22-årig mand fra Himmerland, da han mistede herredømmet over sin bil på Aggersundvej tæt på Gatten lørdag tidlig morgen. Det oplyser vagtchef ved Nordjyllands Politi Per Jørgensen. Politiet fik meldingen 06.35 lørdag morgen og rykker ud til et færdselsuheld, hvor den 22-årig fører af ukendte årsager har mistet herredømmet over sin bil, kører ud i rabatten og ruller rundt på taget, inden bilen stopper. - Manden er selv kravlet ud af bilen, men han mister efterfølgende bevidstheden og ligger ved siden af bilen, da vi kommer derud, siger Per Jørgensen. - Vi har en mistanke om, at han har været påvirket af alkohol, og at han er faldet i søvn ved rattet. Nægter at have ført bilen Manden er nu blevet kørt på traumecentret på Aalborg Universitetshospital, efter han har pådraget sig nogle småskrammer. Den 22-årige skal nu have taget en blodprøve, så politiet endegyldigt kan konkludere, om manden har kørt påvirket. - Han påstår, at det er en anden person, der har kørt bilen, men det er en typisk undskyldning, vi hører, for at slippe for straf, siger Per Jørgensen. Politiet har også iværksat en række undersøgelser for at sikre sig, at det rent faktisk var den 22-årige, der kørte bilen.
En 22-årig mand er mistænkt for at have kørt i alkoholpåvirket tilstand og væltet rundt i en bil nær Farsø.